3
Nínive ushajpaj illgächisha cananpaj rimashan
1 ¡Ay imanöraj canqui wañuchicur yawar mashtaraycajta cachaycoj Nínive runacuna!
Gamcunaga llullacuyllatami, wañuchinacuyllatami arurcaycanqui.
Mana jamaypami imaypis suwacurcaycanqui.
2 Sumbadurnincunata pashtachishanpis wiyacanganami.
Cawallucuna pagrarayllana cörrishan,
carrëtacuna aywashanpis wiyacanganami.
Ruyrancuna tumarishanpis wiyacanganami.
3 Ricacanganami muntäducuna shamushanpis.
Espäda achicyaypa achicyashanta,
lansancuna chip-chipyashantapis ricay.
Waranganpa waranganpami malubrashacunapis canga.
Gotuyninpa-gotuyninpami wañushacunapis canga.
Intëruchömi wañushacunaga mashtaräconga.
Chayno captinmi mayman lluchcananpäpis mana jäcongachu.
4 Nínive, chaynöga päsashurayqui guellaypaj cacoj warmino achca nasyuncunata engañashayquipitami.
Cuyayllapaj captiquimi juc-lä nasyuncunapis cuyacurcushurayqui.
Chaymi engañayta, brüju rurayta yachacusha.
5 Munayniyoj Tayta Dios caynömi nin:
«Nogaga gampa contrayquimi caycä.
Juc-lä nasyuncuna galallata ricashunayquipämi
umayquiyaj justanniquitapis shucuparcushayqui.
Chaymi fiyupa pengaycho ricacunquipaj.
6 Fiyupa pengaycho canayquipämi camacächishaj.
Pengacunayquipaj ganra berbäjitami jillpushayqui.
7 Llapanpis ricashojcunaga gueshpirmi aywaconga cayno nishpan:
‹¡Nínive siudäga illgächishami caycan!
¿Piraj cuyapayconga?
¿Maychöraj pillatapis tarishwan shogananpaj?›
8 «Nínive, ¿gamga Tebas siudäpita mas munayniyojchuraj canqui?
Chay siudäga caycan Nilo mayupa lädunchömi.
Jatun mayumi chaparaycan.
Intëru cantunpa yacumi curalaraycan.
9 Chay siudätaga Etiopiawan Egiptumi fiyupa munayniyoj cashpan
imaypis washaj.
Fut runacunawan Libia runacunanami imaypis yanapaj.
10 Chayno caycajtami Tebas runacunataga prësu aparan.
Wamrancunatapis cällipa isquïnancunaman apaycur pagshirgäriran.
Mayur runacunata apacunanpaj surtita jitaran.
Mandajnincunatanami cadinacunawan watacarcärir prësu apacuran.
11 Gampis chaynömi machasha runano tapraycachaycanquipaj.
Imata ruraytapis mana camäpacushpayquimi contrayquicunapita pacacunquipaj.
Pacacunayquipaj ashir purinquipaj.
12 «Llapan curalasha siudäniquicunaga canga ïgus yöra pogur päsaycajnömi.
Chay yörata pipis tapsiptenga ïgus shicwacun
cuyuchej micucurcunanpaj maquillamanna.
13 Suldäruyquicunaga caycan warminöllami.
Rancayquicunata nina rupar ushashanpitami
siudäniquicunapa puncuncunapis quicharaycan.
Chaymi contrayquicuna yaycamunanpaj libri caycan.
14 Gamcunaman contrayqui yaycamuptin
yacunayta awantanayquipaj yacuta churacuy.
Curral pergayquicuna mas sinchi cananpaj yapay.
Mituta lluchcay.
Nircorga gabërawan adöbita chutay.
15 Ichanga chaychömi nina ushashunquipaj.
Sabliwanmi wañunquipaj; ushajpämi illgächishunquipaj.
¡Chüpacano aypallaman miray ari!
¡Chüpacacunano aypallaman miray ari!
16 Gamcuna cajcho nigusyanticuna goyllarnörämi mirasha.
Chayno captinpis chüpacacuna älan wiñarcuptin pärir aywacushannömi
aywacongapaj.
17 Guërrapaj runacunata charejcunaga caycan chüpacacunanömi.
Mandajcunaga caycan chuspi gashyariycajnömi.
Curucuna gasaywan pergacunaman lagacashannömi wiyacuycun.
Inti ratarcamuptenga aywacun.
Manami pipis musyannachu maypa aywashantapis.
18 «¡Asiriapa raynin, mandäshishojcunaga imanöshi puñucasha carcaycan!
Mandaj suldäruyquicuna jamaparcaycan.
Runacunanami wacpa caypa machicasha carcaycan.
Manami pipis canchu juc pachaman chaycunata shuntananpäga.
19 Manami jampi cannachu gueriquipaj.
Gueriquega caycan mana allchacajmi.
Mana alliman chayashayquita mayajcunaga llapanmi cushicuywan macshongaraj.
¿Pï-mayraj mana ñacashachu fiyupa ñacachiptiqui?»