22
Elifaz jitapashan
1 Chaura Temán marca runa Elifaz yapay parlaran:
2 «Runaga ¿imapäräshi Tayta Diospäga alli canman?
Fiyupa yachaj cashpanpis ¿imachöräshi Tayta Diostaga yanapanman?
3 Gam allillata ruraptiqui munayniyoj Tayta Diosga ¿cushicunchuraj?
Llapanchöpis alli cashayquipita ¿imallataga chasquinchuraj?*
4 ¿Payta rispitar munashanta rurashayquipitachuraj
piñacur castigaycäshunqui?
5 Chaypa ruquenga castigaycäshunqui mana allita rurashayquipitami,
mana atipaypaj juchata rurashayquipitami.
6 «Gamga imatapis mana nistaycashpayquimi
marca-masiquita ‹rindataraj churay› nej canqui.
Röpancunatapis ‹rinda quëdachun› nir galallata gargurej canqui.
7 Yacunaycajcunatapis yacuta mana macyajchu canqui.
Yargaycajtapis mana garajchu canqui.
8 ¡Munayniyoj rispitädu cashpayquimi
cay pachaga munaynillayquicho cashanta yarparayqui!
9 Biyüdacunata jinayllata gargurej canqui.
Wacchacunatana ñacachej canqui.
10 Chaypitami cananga ñacaycunallana tumapaycäshunqui.
Chaypitami fiyupa mancharishalla caycanqui.
11 Gampäga llapanpis chacajlla captinmi imatapis mana ricanquichu.
Aypalla yacu shamur ñitejnömi gueshyaga ñitiycäshunqui.
12 «Syëluchöga llapanpita mas altuchömi Tayta Dios caycan.
Mas janajcho caj goyllarcunapis chaquin ur'gallanchömi caycan.
13 Chayno caycaptin gamga ninqui: ‹¿Imanöpataj Tayta Dios musyanga?
Yanauyaycaj chacajpitaga ¿imanöpataj ricamonga?
14 Janaj syëlu asulyaraycajcho wac-läman cay-läman puriptin paytaga chacaj yana pucutaymi chaparaycan.
Chaynöpami mana ricamunchu› nir.*
15 «¿Gampis unay caj fiyu runacuna rurashanno
mana allita ruraytachu yarpaycanqui?
16 Paycunaga illajpitami wañuriran
mayu chayar imatapis apacushanno.
17 Paycunaga Tayta Diosta niran: ‹¡Ama rimapämaychu!
¿Imataraj nogacunapäga gam ruranquiman?› nir.
18 Chauraga ¿Tayta Dioschuraj camacächiran chay runacuna rïcuyänanpaj?
¡Chayno cashantaga manami imanöpapis tantiyayta atipächu!
19 Alli runacunaga fiyu runacuna mana alliman chayajta ricar cushicun.
Juchaynajcunaga asipar nin:
20 ‹Chiquimajninchïcunaga ushacashanami.
Ima-aycantapis ninami ushacurcusha.›
21 «Tayta Diosmanna yapay yäracuy.
Chauraga yapaymi ima-aycatapis tarichishunquipaj.
22 Pay yachachishushayquita sumaj wiyacuy.
Llapan nishushayquita yarpayniquiman sumaj churacuy.
23 Tayta Diosman yapay yäracuptiqui,
mana alli ruraycunata manana ruraptiqui,
24 mas cuyayllapaj gori captinpis ñuchu allpatanölla,
mayucho caj rumicunatanölla ricaptiquega
25 ima-aycapäpis munayniyoj Tayta Diosnami gampäga canga gorino,
aypalla guellayniquino.
26 Paymi cushicachishunquipaj.
Chauraga payllamannami yäracunquipäpis.
27 Imata mañacuptiquipis wiyashunquipaj.
Imatapis aunishayquita gampis cumlinquipaj.
28 Ima ruraychöpis allichömi llojshinquipaj.
Llapan mana allicuna cashanpis pacha achicyacäcojnömi ricacongapaj.
29 Alli-tucojcunataga Tayta Dios manacajmanmi churan.
Umildicunatami ichanga alliman churan.
30 Mana allita mana rurasha captiquega
juchaynaj captiquega Tayta Dios salbashunquipämi.»
* 22:3 Job 35.6–8 * 22:14 Sal. 73.11; Isa. 29.15