49
Wamrancunata Jacob bindisyunta goshan
1 Llapan wamrancunata gayaycur Jacob niran: «Ñaupäman witimuy-llapa shamoj watacunacho ima päsashunayquipaj cashantapis willapänäpaj.
2 «Wamräcuna, witimuy-llapa.
Nishäta wiyacuy-llapa.
3 «Rubén, gamga canqui guechpa wamrämi.
Gamga mösullaraj caycaptëmi yurirayqui.
Gamga mas rispitäduchari canquiman.
Mas munayniyojchari canquiman.
4 Ichanga gamga märistayquiwan puñucuycushpayquimi pengayman churamarayqui.
Chaypitami manana mayurnönachu canquipaj.*
Gamga chayasha mayunömi cashcanqui.
5 «Simeonwan Levïga chay shongullami.
Paycunaga mana cuyapaypami pitapis wañuchin.
6 Nogaga manami paycuna parlacushancho cayta munächu.
Paycunaga rabyacurcurmi runacunata wañuchiran.*
Asicunan-cashallami törucunapa ancuncunatapis cuchurgäriran.
7 Nogaga melanäcömi gamcuna rabyar rurashayquita.
Chaypitami gamcunataga mashtaypa-mashtarishayqui.
Chaura intëru Israel nasyunchömi tallucasha caycangapaj.
8 «Judá, gamga chiquishojcunata munayniquichömi chararanquipaj.
Quiquiquipa wauguiquicunapis umpuycur-umpuycur rispitashushpayquimi alabashunquipaj.
9 Judá, gamga canqui juc manta liyun cäsata charircur cutimojno;
micunanpaj pampaman lätacuycojno.
Chayno caycaptiquega ¿piraj gamta rabyachishunquiman?*
10 Judätaga manami pipis guechongapächu munayniyoj cayninta.
Manami pipis guechongapächu mandaj car charashan bastunnintapis
rasunpa mandaj chayamunancama.
Chay mandajtami llapan runacunapis rispitangapaj.
11 Chay wichan übas aypalla captinmi
bürruncunatapis übas yöracunamanna watanga.
Bïnu yacunöraj captinmi bïnuwan röpantapis tagshacunanpänöna canga.
12 Aypalla übas captinmi ñawincunapis bïnupita mas yanaraj cangapaj.
Aypalla lëchi captinmi quiruncunapis lëchipita mas yurajraj cangapaj.
13 «Zabulón tiyanquipaj lamar cantuncunachömi.
Gamga tiyanquipaj büquicuna chayanancho, llojshinanchömi.
Lindayquega chayarangapaj Sidoncamami.*
14 «Isacar, gamga sinchi bürru curralcho wichgaraycajnömi canquipaj.
15 Tiyanayquipäno alli partita ricar,
wajtayquitapis camapanquipaj chaycho guepicunata apanayquipaj.
Mana rimacuyllapami rantisha runano ricacunquipaj.
16 «Dan, gamga quiquiqui castallatami alli arriglanquipaj.
Gamga canquipis Israel trïbumi.
17 Dan gamga canquipaj culebra näni cantuncho mayaj-mayaj caycajnömi;
cawallupa chaquinta cañirir muntasha aywaycajta garpurejno.
18 ¡Tayta Dios gam salbamänallayquitanami shuyaraycä!
19 «Gad, gamtaga juc-läpita juc-läpitami asaltashunayquipaj yaycamongapaj.
Ichanga paycunatapis asaltanquipämi.
20 «Aser, gampaga aypallami micuyniqui cangapaj.
Ray amatar yachashan micuycunapis cangapämi.
21 «Neftalí, gamga lluychu-nirajpis munashayquipa puricojmi canquipaj.
Cuyayllapaj wawayoj lluychunömi canquipaj.
22 «José, gamga yacu cantuncho lanta wiñar amatar wayojnömi canquipaj.
Nircur lantapa rämancunapis tapya jananpa lätajnöraj canquipaj.
23 Fiyu runacuna chiquishushpayquimi lëchancunata gamcunaman jitamongapaj.
Chayno rurar rabyachishunquipaj.
24 Ichanga gampa ricrayquicuna fiyupa callpami canga.
Lëchayquicunatapis sinchimi charinquipaj.
Chaynöga canquipaj Jacobpa Tayta Diosnin yanapäshuptiquimi,
Israelpa michejnin chapajnin yanapäshuptiquimi,
25 yäracushä Dios yanapäshuptiquimi,
munayniyoj Dios bindisyunta goshuptiquimi.
Syëlupitami payga bindisyunninta churamonga.
Bindisyunta goshushpayquimi pacha rurinpitapis yacuta pashtachimonga.
Warmicuna achca wawata tarinanpäpis bindisyunta goshunquipaj.
26 Noga bindisyunta goshäga unaypita-pacha cacoj jircacuna mana ushacaj cashannömi cangapaj.
Bindisyunta goshäcunaga gam Josëchömi caycangapaj.
Gamga llapan wauguiquicunapita mas rispitädumi caycanqui.*
27 «Benjamín, gamga canqui atojnömi.
Imatapis charircur tuta tutallami micunqui.
Tardipana llapan puchöpacushayquitapis aypurinqui.»
28 Chaycunami caran chunca ishcay trïbu Israelcuna. Chaynömi papänenga llapan wamrancunata bindisyunta goran pay wañucuptin cada-ünun imanöpis cananpaj.
Jacob wañushan
29 Chaypitana juc junaj Jacobga llapan wamrancunata cayno niran: «Ñaupa wañoj castäcunawan tincoj aywacunäpänami caycä. Pampaycäramanqui Het runa Efronpa chacrancho taytäcuna pamparaycashan machay uchcuman. 30 Chayga caycan Canaán particho Mamrepa chimpan Macpelacho machay caycajmi. Chaytaga chacrantinta Abrahammi Efronpita rantiran llapan castancunawan chayman pampacunanpaj.* 31 Chaymanmi pamparan Abrahamtapis warmin Saratawan,* Isaactapis* warmin Rebecatawan. Nogapis chaymanmi pamparä Leata. 32 Chaycho caycaj chacratawan machaytaga rantiran Het runacunapitami.»
33 Chayno llapan wamrancunata willapayta usharcur Israelga cämanman yapay wegucuycuran. Nircur wañucäcuran.*
* 49:4 Gén. 35.22 * 49:6 Gén. 34.24–30 * 49:9 Núm. 24.9; Apoc. 5.5 * 49:13 Deut. 33.18–19; Jos. 19.10–16 * 49:26 Deut. 33.13–17 * 49:30 Gén. 23.3–20 * 49:31 Gén. 25.9–10 * 49:31 Gén. 35.2–9 * 49:33 Hech. 7.15