24
1 Balaamga musyaranna Israelcunata Tayta Dios bindisyunta gonanpaj cashanta. Chaymi musyaj aywanyashannöga mana aywarannachu. Chaypa ruquenga chunyajllapana ricäriran. 2 Chaura Israelcunataga ricaran cada trïbu shuyni-cama tiyaycajta. Tayta Diospa Espiritunpa munaynincho ricacurna 3 Balaamga imano cananpäpis cayno rimaran:
«Beorpa wamran Balaammi cä.
Imano cananpaj cajtapis Tayta Dios musyachimaptinmi rimaycä.
4 Munaynincho Tayta Dios ricacachimaptinmi llapantapis ricä.
Nogataga munayniyoj Tayta Diosmi musyachiman, ribilaman.
5 ¡Jacobpita mirajcuna, tolduyquicuna cuyayllapämi!
¡Israelcuna, tiyarcaycashayquega cuyayllapaj camarajllami!
6 Palma yöracuna fïlayllanpa ichiraycajnömi ricacan.
Mayu cantuncho wertata Tayta Dios lantashanno caycan.
¡Yacu cantuncho sedru guerucuna caycajnömi caycan!
7 Israelcuna upunanpaj, micuynincunata pargunanpaj
yacuga manami pishengachu.
Paycunapa raynenga Agagta binsengami.
Munayniyoj cashantapis intëruchömi musyanga.
8 Egiptupita jorgamoj Tayta Diosmi paycunataga yanapan.
Chay runacunapäga Tayta Diosmi callpayoj pogusha törunöpis caycan.
Israelcunaga contran caj nasyuncunata ushangami.
Tulluncunatapis paquengami.
Lëchancunawan illaparmi wañuchenga.
9 Liyun cäsata charinanpaj llupucuycojnömi caycan.
Pipis rimapayta manchacunmi.*
¡Israelcuna, gamta bindisyunta goshojcunataga Tayta Diospis bindisyuntami gonga!
¡Maldisyunta goshojcunatami ichanga maldisyunanga!»*
Imano cananpäpis Balaam nishan
10 Balaam chayno nejta wiyaycur Balacga fiyupa rabyacurcuran. Chaymi maquitapis jitapar-raj niran: «¡Gamtaga pushachimushcä conträcunata maldisyunapämänayquipämi! ¡Nishä cananwanga quimsa cutinami bindisyunta goshcanqui! 11 ¡Manaraj imapis cashancama wasiquiman cuticuy! Gamtaga ima-aycatapis goycunämi caran. Ichanga Tayta Diosmi mana camacächishachu.»
12 Chaura Balaam niran: «Cachayqui shamojcunataga maynami willarä: 13 ‹Palasyuncho goriwan guellay caycajta ushajpaj goycamaptinpis Tayta Diosnë mana munashantaga imatapis manami rurashächu. Allita ni mana allitapis quiquilläpitaga manami rurashächu. Nogaga rimashaj Tayta Dios rimachimashallantami› nir. 14 Nogaga marcämannami cuticö. Ichanga manaraj cuticurmi willashayqui chay Israel runacuna nasyunniquicho imano rurananpaj cashantapis.»
Israelcunata Balaam chuscu cutina bindisashan
15 Chaura Balaamga imanöpis cananpaj cajta niran:
«Beorpa wamran Balaammi cä.
Imano cananpaj cajtapis Tayta Dios musyachimaptinmi rimaycä.
16 Munaynincho Tayta Dios ricacachimaptinmi llapantapis ricä.
Tayta Dios rejsishantami rejsë.
Munayniyoj Tayta Dios ribilamaptin llapanta musyä.
17 Shamoj watacunacho imapis päsananpaj cajtami ricaycä.
Carucho caycämojtami ricaycä.
Jacobpa mirayninpitami juc goyllar llojshenga.
Ricaycä Israelcho juc ray yurejtapis.
Paymi Moab runacunataga umanpita llapirenga.
Setpita mirajcunatapis ushajpaj wañuchenga.
18 Edom runacunataga binsengami.
Contran caj Seircunatapis charicurcongami.
Israelcunaga rurangapaj pipis mana rurashantami.
19 Jacobpita mirajcunapitami munayniyoj runa yurimonga.
Siudäcunacho quëdajcunatapis illgächengami.»
20 Chayno niycashanpita Balaamga ricäriran Amalec nasyunpa. Chay nasyun imano cananpäpis cayno niran:
«Amalec runacunaga
cay pachacho fiyupa munayniyojmi carcaycan.
Chaypis ushajpämi illganga.»
21-22 Queni runacuna tiyashan-lädupapis ricärir imano cananpäpis cayno niran:
«Pacacunayqui sumaj caycaptinpis,
gaga chaupincunacho pacacunayqui caycaptinpis,
nina ratarir rupangami Asiriacuna prësu apashuptiqui.»
23 Chaypita mastapis imano cananpäpis cayno niran:
«¡Ay Tayta!
¿Pinaraj tiyanga Tayta Dios chayno manchariypaj ruraycuptenga?
24 Lamar chaupin Chipre tishgupitami büquicunawan runacuna shamonga.
Asiria nasyuncho caj marcacunata ragällantami cachayconga.
Heber runacunatapis pasaypami ushacächenga.»
25 Chaypitaga Balaam wasinman cuticuran. Balacpis aywacuran.
* 24:9 Gén. 49.9 * 24:9 Gén. 12.3