28
Tiropa raynin imano cananpäpis rimashan
1 Tayta Dios cayno nimaran: 2 «Runa, gamga Tiropa rayninta cayno niy: ‹Tayta Diosmi cayno nin:
« ‹Gamga pasaypami alli-tucurayqui.
Mana Dios caycar, runalla caycashpayqui nishcanqui: «Nogaga diosmi cä.
Jamaraycäpis dioscuna jamaränanchömi; lamarpa chaupinchömi caycäpis» nir.
«Juc dios yarpashannömi yarpäpis» nir yarpashcanqui.
3 ¿Gamga Danielpita mas musyaj yachajchuraj canqui?
¿Sasa tantiyana cajtapis llapantachuraj musyanqui?
4 Musyaj, yachaj cayniquiwanmi
rïcuyänayquiyaj ima-aycatapis aypallata tarishcanqui.
Babulniquicunamanpis guellayta, gorita juntachishcanqui.
5 Nigusyanti canayquipaj sumaj yachaj cashpayquimi
rïcuyänayquicama ima-aycayquitapis mirachishcanqui.
Ima-aycayquipis aypalla captinmi pasaypa alli-tucuycanqui.
6 « ‹Chayno captiquimi Tayta Diosga nin:
« ‹Gamga ninqui «juc diospa yarpayninno yarpayniyojmi cä» nir.
7 Chaypitami camacächishaj gampa contrayqui
mas fiyu jäpa runacuna shamunanpaj.
Chaycunami sablinta jorgonga cuyayllapaj sumaj yachaj caycajta wañuchishunayquipaj.
Chauraga allicho caycajtapis pasaypa manacajmanmi churashunquipaj.
8 Ruri uchcumanmi gaycurishunquipaj.
Lamarpa mas jundunninchömi rätu wañurinquipaj.
9 Wañuchishunayquipaj caycajpa ñaupanchöpis gamga ¿jinallachuraj
niycanquipaj «nogaga diosmi cä» nir?
¡Wañuchishojcunapa maquincho
gamga manacaj runallami caycanquipaj!
10 Mana aduramajcuna wañushannömi juc-lä jäpa runacunapa maquinwan wañunquipaj.
Noga Tayta Diosmi chayno rimashcä.
Nogami nishcä chayno cananpaj.› »
Tiropa rayninpaj llaquicur cantashan
11 Tayta Dios cayno nimaran: 12 «Runa, gamga Tiropa rayninpaj llaquicushpayqui, runa wañuycho cantanata cantashpayqui cayno ninqui: ‹Tayta Diosmi cayno nin:
« ‹Gamga alli cuyayllapämi carayqui waquincuna ricacunanpaj.
Gamga fiyupa yachajmi, cuyayllapämi carayqui.
13 Edén wertachömi caycarayqui.
Röpayquipis caycaran tucuy-niraj achicyaj rumicunawan burdashami.
Chay achicyaj rumicunapa jutenga caynömi caran:
Rubí, crisólito, jade,
topacio, cornalina, jaspe,
zafiro, granate, esmeralda.
Aläjayquicuna, arëtiquicuna gorillapita caran.
Chaycunaga gam yurishayquipita-pacha camarishanami caycaran.
14 Juc querubín anjiltami churarä gamta täpashunayquipaj.
Acrashä rispitädu jircachömi caycarayqui.
Achicyaycachaycaj rumicunapa chaupinchömi purej canqui.
15 Camasha cashayqui junajpita-pacha
ima rurashayquicunapis allillami caran.
Ichanga mana allita ruraytana gallaycurayqui.
16 Achca nigusyuta arurmi
mana alli ruraycunallaman, jucha rurayllamanna ticrashcanqui.
Chaypitami ñaupäpita gargushcä; «Diospa jircan» nishayquicunapitapis jitarishcä.
Querubín anjil täpaycäshojmi
achicyaycachaycaj rumicunapa ñaupancho puriycajta jorgushurayqui.
17 Cuyayllapaj carmi alli-tucurayqui.
Allicho carmi yachaj cayniquitapis mana alliman ticrachishcanqui.
Nogami gamta pampaman jitarishcä.
Llapan raycunapa ñaupanman churashcä
paycuna manacajman churar asipäshunayquipaj.
18 Fiyupa aypallami juchayqui.
Nigusyuta arur achcatami suwapashcanqui.
Chayno rurarmi templuyquicunatapis ganrachishcanqui.
Chaypitami, ninata ratarachishcä rupar ushacurcushunayquipaj.
Llapanmi ricashunquipaj
allpacho uchpayasha caycajta.
19 Llapan rejsishojcunaga
chaynöta ricashushpayqui fiyupami mancharisha caycan.
Fiyupa manchariypaj ruracashami caycanqui.
¡Manami imaypis cutimunquipänachu!› »
Sidón imano cananpäpis rimashan
20 Tayta Dios cayno nimaran: 21 «Runa, gamga Sidón caj-läman* ricärir 22 cayno ninqui: ‹Caynömi Tayta Dios nin:
« ‹Sidón, nogami gampa contrayqui ricacö.
Imano canayquipäpis nishä öra,
santo cashäta musyacächishä öra,
rejsicanga noga Tayta Dios cashä.
Chauraga gampa ñaupayquichömi alabasha cashaj.
23 Gammanga tucuy-niraj gueshyatami chayachimushaj.
Intëru cälliquicunachömi yawar mashtaranga.
Wacpita caypita yaycur sabliwan cuchuypa wañuchiptinmi
gamcho tiyaycajcunaga wañonga.
Chaura noga Tayta Dios cashä musyacangami.
24 Israelga yapay mananami ñacanganachu.
Bisïnun nasyun runacunaga casha tucshejno, shira rachejnöpis
mananami manacajman churanganachu.
Chaura noga Tayta Dios cashä musyacangami.
25 « ‹Noga Tayta Diosmi cayno në: Nasyuncunacho machicasha caycaj Israelcunata shuntamushämi. Nircorga santo cashäta musyachishaj llapan nasyun runacuna ricaycaptin. Chaura sirbimaj Jacobta goycushä nasyunchömi paypita mirajcunaga tiyacaycärenga. 26 Chaychöga allillanami goyangapaj. Wasicunata jatarachenga. Übascunata lantapaconga. Nogami castigashäpaj Israelcunata manacajman churaj bisïnun nasyun runacunataga. Chauraga Israelcunapa noga Tayta Diosnin cashä musyacangami.› »
* 28:21 Joel 3.4–8; Zac. 9.1–2; Mat. 11.21–22; Luc. 10.13–14