21
Fiyucuna mana alliman chayananpaj cashan
1 Chaura Job cutichishpan niran:
2 «Cushicachimayta munashpayquega
noga nishäta wiyaycäramay.
3 Noga parlamuptë gamcunaga upällalla wiyaray.
Usharcuptë ichanga asirpis asicunqui.
4 «Nogaga manami runawanchu rimanacuycä.
Chaymi nogaga upällalla mana cacöchu.
5 Wiyaycäramay. Wiyaycamarga mancharinquipämi.
Imata nimaytapis manami camäpacunquipächu.
6 Quiquëpis ninäpaj caycashäta yarpashpäga mancharëmi.
Cuerpöpis shiririnrämi.
7 ¿Imanirtaj fiyu runacunaga mas unaycamaraj cawan?
¿Imanirtaj auquinyayparaj wañun?
¿Imanirtaj fiyupa rïcu caycashanchöraj wañun?
8 Ricanrämi wamrancuna, willcancuna wiñajtapis.
Mana yarpachacuypa cushisha goyan.
9 Paycunataga manami ima mana allipis chayanchu.
Diospis manami castiganchu.*
10 Uywancunapis fiyupami miran.
Uywanpa wawancunapis manami wañunchu.
11 Wamrancunapis pucllar cörricachan uysha-mallwacunanöraj.
12 Cushisha gachwan,
pinticachan, arpacuna, tamburcuna, pincullucuna wagashan-tupu.
13 Cushishami goyan wañunancama.
Allillami wañuymanpis chayan.
14 Diostanami nin: ‹Nogacunataga ama rimapämaychu.
Manami layniquicunata musyaytapis munächu.
15 ¿Pitaj Tayta Diosga sirbiycänäpäga?
¿Imatataj gänanchi payta mañacorga?›*
16 Chayno nirpis fiyucunaga manami quiquillanpitachu rïcuyan.
¡Chayno cashantaga manami tantiyayta atipächu!
17 «¿Imayllaga mana alli runacunapa achquin upishachuraj?
¿Imayllaga disigrasya päsashachuraj?
¿Imayllaga Tayta Dios paycunapaj rabyacurcur paycunata ñacachishachuraj?
18 ¿Imayllaga paycunata shucucuy wayra ogshata apajno machiypa machishachuraj?*
19 Rimayga nin: ‹taytancuna juchata rurashanpitaga wamrancunatanami castigan› nir.
Chaynöga ama canmanchu.
Quiquin jucha ruraj ñacachonga sumaj yachacunanpaj.
20 Ima-aycapäpis munayniyoj Tayta Diosga rabyar
quiquin jucha rurajta castigachun.
21 Wañushatanaga manami imapis gocunnachu
famillyancunata ima-ayca päsaptinpis.
22 «Ichanga ¿piraj Tayta Diostaga yachachinman,
janaj pachacho caycajcunatapis paylla jusgaj caycaptenga?
23 Waquin runacunaga wañucun timpuncho caycällar,
imapäpis mana yarpachacuyllapa goyaycashallancho,
24 alli caycashallancho,
mana gueshyayllapa.
25 Waquinnami ichanga cawan fiyupa llaquicullar.
Chayno runacuna wañun imaypis manaraj alliman chayar.
26 Imano captinpis pantiyunchöga llapanpäpis iwal-llami.*
Jucninta-jucnintapis curucunallami ushacurcun.
27 «Nogaga musyaycämi nogapaj gamcuna imano yarpaycashayquitapis,
mana allita nogapaj yarpaycashayquitapis.
28 Gamcunaga ninacurcaycanqui: ‹¿Maytaj munayniyoj runapa wasin?
¿Maytaj fiyu runacuna tiyashan?›
29 ¿Manachu gamcuna parlashcanqui caminanticunawan?
¿Manachu gamcuna wiyashcanqui paycuna willapänacushanta?
Paycuna ninacun:
30 ‹Dios rabyashpan castigaptinpis fiyucunataga manami chayanchu› nir.
31 Fiyucunataga ¿pitaj tapun mana alli rurashancunata?
¿Pitaj castigan mana allita rurashanpita?
32 Wañuptenga pampaychöpis
guepa ñaupami llapan gatin.
33 Pantiyunpis paytaga cushishami chasquicun.
Pampacushan uchcutapis täpanrämi.
34 «¡Llaquicuycajta shogamashayquipis yangami!
¡Gamcunaga nircaycämanqui manacajta llullacuyllapami!»
* 21:9 Sal. 73.4–12; Mal. 3.15–19 * 21:15 Mal. 3.14 * 21:18 Sal. 1.4 * 21:26 Ecl. 9.2–3