49
Riquësacunaman mana yäracunapaj cashan
Corëpita mirajcuna isquirbishan alabansa.
1 Llapayqui wiyaycäriy.
Cay munducho tiyajcunaga sumaj wiyay.
2 Sumaj wiyay rïcucunapis, pobricunapis.
Munayniyojcunapis, umildicunapis wiyay-llapa.
3 Yarpachacuycurmi rimamushaj.
Yarpachacunapaj cajcunatami parlamushaj.
4 Sasa tantiyaypaj cajcunatami rimashaj.
Arpa wagashan-tupunami nishaj chay rimashä ima ninan cashantapis.
5 Nogaga manami mancharishächu llaquicuycuna chayamuptinpis.
Manami mancharishächu chiquimajcuna mana allita ruramashan chayamaptinpis.
6 Conträcunaga yäracun ima-aycatapis charashallanmanmi.
Aypallata charashpan yarpan imaypis mana ushacänantami.
7 Chayno cashpanpis Tayta Diostaga manami päganmanchu para-simri cawananpaj.
Quiquillanpitaga manami salbacunmanchu.
8 Runacuna bïdanta rantinanpäga manami ayca guellaypis aypanchu.
9 Runaga para-simri manami cawanchu.
Runaga wañojllami.
10 Ricashanchïnöpis llapanmi wañun.
Musyaj-yachajcunapis, upacunapis wañunmi.
Llapan ima-aycanpis jucpänami quëdan.
11 Chacrancunata quiquinpa jutinta churapasha captinpis,
sepultürarämi mana ushacaj wasenga.
Chaychörämi para-simriga goyanga.
12 Runaga may-jina rïcu carpis manami para-simriga cawanchu.
Uywacunanöllami wañun.*
13 Chaynömi wañun quiquillanman yäracojcunaga.
Chaynömi ushacanga quiquin alabacojcunaga.
Selah
14 Chay runacunaga carcaycan michejta gatiraj uyshanömi.
Wañuymi paycunataga pushacuycan wañojcuna caycashan cajman.
Chaycho riccharcamuptin allita rurajcunami munaynincho chararanga.
Chaychöga ima-aycanpis mananami canganachu.
Sepultürallanami canga para-simri wasin.
15 Nogatami ichanga wañuypita Tayta Dios salbamanga.
Paymi pushacamanga.
Selah
16 Pipis rïcuyaptin,
alli wasita ruraptenga ama rabyapaychu.
17 Wañorga manami ima-aycantapis apangapächu.*
Ima-aycanpis manami sepultüraman gatengapächu.
18 Cawar cushisha goyaptin, rïcu captin runacuna alabaptinpis
19 imayllaga wañongami.
Mananami achicyaj pachata ricangapänachu.
20 Runaga may-jina rïcu carpis para-simriga manami cawanchu.
Uywacunanöllami wañun.
* 49:12 Ecl. 3.19 * 49:17 Job 1.21; Ecl. 5.15; 1Tim. 6.7