19
1 Chaypitaga syëlucho aypalla sinchipa cantamojta wiyarä:
«¡Tayta Diosninchi alabasha cachun!
¡Paymi munayninwan runacunata salban!
¡Llapanpäpis munayniyojmi caycan!
2 Payga rasun cajpita allimi jusgasha.
Llapan runacunata juchata rurachej mañösatapis castigashanami.
Tayta Diosta sirbejcunata wañuchishanpitami castigasha.»*
3 Nircurnami anjilcuna yapay niran:
«¡Tayta Diosninchi alabasha cachun!
Chay siudätaga rupacurcushami.
Rupaptin mana chawaypami goshtay jatariycanga.»*
4 Chaypitanami Tayta Diospa ñaupancho caj ishcay chunca chuscu (24) mayur runacuna, chuscu munayniyoj anjil-nirajcunapis gongurpacuran llapanpaj munayniyoj Tayta Diosta adurananpaj. Paycunami niran: «¡Amén, Tayta Dios alabasha cachun!»
5 Tayta Dios jamaraycashan ñaupanpitanami wiyacämuran:
«¡Dios munashanno cawajcuna Tayta Diosta alabay!
¡Jatunpis tacshapis llapayqui Tayta Diosta alabay!» nir.*
Syëlucho casaray fista cashan
6 Chaypitaga chayasha mayu aywar gaparashanno,* räyu junrurushanno, achca runacuna rimashanno wiyacaran. Cayno niycaran:
«¡Tayta Diosninchi alabasha cachun!
¡Paymi munaynincho llapanta chararaycan!*
7 ¡Llapan shongunchïwan cushicushun!
Tayta Diosninchïta alabashun-llapa.
Chayamushanami Cashni uysha casarananpaj caj fista.
Parlay-masin jipashpis listu camaricushanami caycan.*
8 Chay jipashtami lïnupita achicyaycachaycaj fïnu röpata jaticunanpaj camaripasha.»*
(Chay fïnu lïnu röpaga Tayta Diosman yäracojcuna allicunata rurashancunami caycan.)
9 Chaymi nogawan caycaj anjil nimaran: «Cayta isquirbiy: Cushishami canga Cashni uyshapa casaray fistanman gayachisha caj runacunaga.»* Nircur nimaran: «Cay nishäcunaga Tayta Dios nishanmi caycan.»
10 Nimaptin anjilta aduranäpaj gongurpacurä. Chaymi pay nimaran: «Nogataga ama aduramaychu. Nogapis gamno, yäracoj-masiquicunanöllami Tayta Diospa sirbejnin caycä. Tayta Diosllanchïta adurayga. Jesucristupaj nishäcunaga llapanpis caycan profëtacunatano Tayta Diosninchi willachimashallanmi.»
Jesucristo cay pachaman cutimunanpaj cashan
11 Chaypitanami ricarä janaj pachapa puncun quicharaycämojta.* Yuraj cawallun muntasha caycajtapis ricarä. Muntaraycäga caran nishanta cumlejmi.* Paymi pitapis mana chapaypa juchancunapita jusganga. 12 Ñawincunami ninanöraj achicyaran.* Umanchömi achca corönacunata jatiraycaran. Urcunchönami jutin isquirbiraycaran. Chay isquirbiraycaj ima niycashantapis quiquillanmi musyaran. 13 Röpanpitaga yawarmi jutuycaran. Paypa jutenga: Tayta Diospa Palabranmi.*
14 Paytami aywäshimuran yuraj cawallun muntasha janaj pachapita caj suldärucuna. Paycunaga lïnupita fïnu yuraj röpan jatishami caycaran. 15 Llapan nasyuncunata castigananpämi afilasha sabli shiminpita llojshimuran. Chaywanmi llutanta ruraj runacunata fiyupa rabyar mana cuyapaypa castiganga.* Übasta gapchishannömi runacunata castiganga llapanpaj munayniyoj Tayta Diosta rabyachishanpita.* 16 Racu chancancho y jacurashanchömi isquirbiraycaran «Raycunapa Raynin, mandajcunapa Mandajnin» nir.*
17 Chaypita ricarä inti janancho juc anjil ichiraycämojta. Chay anjilmi aycha micoj äbicunata gayacur niran: «¡Llapayqui shamuy Tayta Dios camarishan micuyta micunayquipaj! 18 Chaura gamcunaga tucuy casta runacunapa aychantami micunquipaj. Nasyun mandajcunapata, suldärucunapata, suldärucunapa mandajnincunapata, muntacushan cawalluncunapa aychantapis micunquipämi. Rïcu, pobri captinpis, yachaj, mana yachaj captinpis, llapanpa aychantami micunquipaj.»*
19 Chaychömi ricarä lamarpita llojshimoj waräcuyta y llapan nasyuncunapa mandajnincuna suldäruncunawan caycajta. Paycunami shuntacaran yuraj cawallun muntashata y suldäruncunatawan magananpaj. 20 Chaymi waräcuyta y engañacoj profëtatapis Jesucristo prësu chariran. Manaraj prësu chariptinmi chay engañacoj profëtaga milagrucunata ruraran runacunata engañananpaj. Engañashpanmi chay waräcuypa señalninwan señalachiran, ïdulunta adurachiran.* Chaypitami waräcuyta, engañacoj profëtatapis cawaycajta Jesucristo gaycuran asufriyoj nina rataycaj gochaman. 21 Waräcuypa suldäruncunatanami yuraj cawalluta muntaraycäga wañuchiran shiminpita llojshimoj sabliwan. Chay wañojcunapa aychantanami aycha micoj äbicuna sacsanancama micuran.
* 19:2 Deut. 32.43; 2Rey. 9.7 * 19:3 Isa. 34.10 * 19:5 Sal. 115.13 * 19:6 Eze. 1.24 * 19:6 Sal. 93.1; 97.1; 99.1 * 19:7 Efe. 5.23–32 * 19:8 Apoc. 7.14 * 19:9 Mat. 22.2–3 * 19:11 Eze. 1.1 * 19:11 Sal. 96.13; Isa. 11.4 * 19:12 Dan. 10.6 * 19:13 Juan 1.1, 14 * 19:15 Sal. 2.9 * 19:15 Isa. 63.3; Lam. 1.15; Joel 3.13; Apoc. 14.20 * 19:16 Deut. 10.17; Apoc. 17.14 * 19:18 Eze. 39.17–20 * 19:20 Apoc. 13.1–18