50
Mana wiyacojcunata Tayta Dios castigananpaj cashan
1 Tayta Diosmi cayno nin:
«¡Gamcunaga capas yarpanqui juc runa warminwan raquicajno Israelta cachaycushäta!
Chauraga ¿maytaj raquicashä papil?
¡Capas yarpanqui pipapis jagan cashpä
gamcuna uyway canayquipaj ranticuycushäta!
Chauraga ¿maytaj jaga cashä papil?
Chaypa ruquin gamcunaga juchayquipitami ranticusha cashcanqui.
Gamcuna mana wiyacoj cashayquipitami mamayqui Israelga jitaricasha.
2 ¿Imanirtaj noga shamushpäga pitapis mana tariränachu?
¿Imanirtaj, gayacuptëga pipis mana wiyamashachu?
¿Manachu riguiran jorgunäpaj cashanta?
¿Manachu riguiran salbanäpaj cashanta?
Noga juc shimi rimarcuptillämi lamar yacupis chaquicäcunman,
mayucunapis chaqui jircaman ticracurinman.
Chauraga pescäducunapis yacunaypita wañunmanmi,
yacu mana captin ismunmanmi.
3 Nogami syëlutapis yanauyaycajman ticrarachë.
Lütu caycajmanno yanayächë.»
Tayta Diosta sirbej yäracushan
4 Tayta Diosga yachachimasha
uticasha caycajcunata shacyächir cushicachinäpämi.
Tayta Dios nimashanta masta-masta tantiyacunäpämi
cada tuta wiyaj wiyajlla caycächiman.
5 Tayta Diosmi wiyacunäpaj yanapäman.
Nimashancunatapis mana cachariypami cumlishcä.
6 Astimänanpäpis wajtäta camapashcämi.
Shapräta achur-ushaptinpis manami rimacushcächu.
Ashllircaycämaptin, togapaycämaptinpis
cäräta manami chapacushcächu.*
7 Ichanga Tayta Diosmi yanapäman.
Chaymi ashllimashancunaga mana nanämanchu.
Musyaycämi pengaycho mana canätaga.
Chaymi mana cuyucoj gagano caycä.
8 ¿Piraj nogawan churacanman?
¡Pipis nogawan churacayta munaptenga juezman iwal aywashaj!
¿Pillaga caycanchuraj dimandamaj?
¡Cashpanga shamur mä nimächun ari!
Ñaupächömi caycan juchaynaj cashäta nimänanpaj.
9 Nogataga Tayta Diosmi yanapäman.
Chauraga ¿piraj «juchayojmi canqui» nimanga?
Puyu ushaptin röpa ushacashannömi
conträcunaga llapan ushacanga.*
10 ¿Pitaj Tayta Diosta rispitan?
¿Pitaj Tayta Diosta sirbejta wiyacun?
Chacaycho purirpis Tayta Diosman yäracojcunallami,
upinaycajlla achquin caycaptinpis
Diosman guellicojcunallami wiyacun y rispitan.
11 Cuydädu, achquicunayquipaj quiquiquicunalla ninata sindejcuna;
chay ninawan achquicusha purejcuna.
Chayno cawaptiquega Tayta Dios castigashunquipämi.
Fiyupa llaquicur ñacaychömi goyanquipaj.
* 50:6 Mat. 26.67; Mar. 14.65 * 50:9 Rom. 8.33–34