12
Warmipa wamranta dragón wañuchiyta munashan
1 Chaypitami syëlucho yurircuran intino achic-achicyaycaj warmi. Chay warmipa chaquinchömi quilla caycaran. Chunca ishcay goyllarniyoj corönata umancho jatiraycaran. 2 Chay warmimi gueshyacuyta ñacar nanaywan fiyupa gaparaycaran.
3 Chaypitanami syëlucho yurircuran ganchis umayoj, chunca wagrayoj* jatuncaray puca dragón. Cada umancho corönata jatiraycaran. 4 Chupanwanmi cäsi pullan goyllarcunata shuntarcur cay pachaman garparaycamuran.* Nircurmi nanaywan gaparaycaj warmipa ñaupanman ichicuycuran yuriptin wamranta micucurcunanpaj.
5 Warmiga gueshyacuran ollgu wamrata.* Chay wamrami yuriran llapan nasyuncunata mana cuyapaypa mandananpaj.* Chay wamrataga illajpitami Tayta Diospa ñaupanman apacuran. 6 Mamanpis gueshpiran Tayta Dios camarishan chunyajman. Chaychömi Tayta Dios paypaj micuyta camariparan waranga ishcay pachac sojta chuncan (1,260) junajcama.
Janaj pachapita Satanasta gargamushan
7 Janaj pachachöna guërra gallaycuran. Miguelga* anjilnincunawan dragonta magaran. Dragonpis gatirajnincunawan Miguelwan pillyaran. 8 Pillyarpis dragonga manami Miguelta binsiranchu. Chaymi syëluchöga mana tiyachirannachu. 9 Chay dragonga caran dyablu nishan Satanasmi. Paymi llapan runacunata llutanta rurachej unay culebra caycan.* Chaymi Satanasta llapan gatirajnincunatawan janaj pachapita gargamuran.*
10 Chaura wiyarä janaj pachapita sinchipa cayno nimojta:
«Cananga Satanás janaj pachapita gargushanami caycan.
Tayta Diosman yäracojcunata chacaypa junajpa calumyäga* binsishanami caycan.
Cananga yäracojcunata ñacaycunapita Tayta Dios salbaycannami.
Cananpitaga Jesucristunami llapantapis munaynincho chararanga.
11 Jesusman yäracojcunapis Satanasta binsisha
Cashni uysha paycuna-raycu cruscho wañushanpita y
Tayta Diospa willacuynin nishanno cawashpanmi.
Paycunaga wañuyta manami manchacuranchu.
Chaypa ruquenga listumi caran Cashni uyshaman yäracushanpita wañunanpäpis.
12 ¡Syëlucho cajcuna cushicuy-llapa!
Wawallau, cay pachacho, lamarcho cajcuna.
Janaj pachapita gargamusha carmi Satanasga fiyupa rabyasha puriycan.
Payga musyaycanmi wallca timpullana engañar cananpaj cashanta.»
13 Cay pachaman gargaycamuptin dragonga ollgu wamrata gueshyacoj warmita gaticacharan. 14 Ichanga warmita Tayta Dios camariparan ancapa älantano gueshpir chunyaj jircaman aywacunanpaj. Chaychömi chay warmita Tayta Dios sumaj ricaran quimsa wata medyan.* 15 Chaymi dragonga yacuta mayutanöraj shiminpa jitarimuran warmita yacuwan apachinanpaj. 16 Chaura pachapa shimin quichacäcuran dragón jitarimushan yacuta shogucurcunanpaj. Chaynöpami warmita yacu mana aparanchu. 17 Chaymi dragonga fiyupa rabyacurcuran. Nircur aywaran warmipa waquin caj wawancunatana ushananpaj. Warmipa wawancunaga Jesucristo willacushanta chasquicur Tayta Dios munashanno cawajcunami caycan. 18 Nircur dragonga lamar cuchuncho ichicuycuran.
* 12:3 Dan. 7.7 * 12:4 Dan. 8.10 * 12:5 Isa. 66.7 * 12:5 Sal. 2.9 * 12:7 Dan. 10.13, 21; 12.1; Jud. 9 * 12:9 Gén. 3.1 * 12:9 Luc. 10.18 * 12:10 Job 1.6–12; Zac. 3.1 * 12:14 Dan. 7.25; 12.7