23
Tiropäwan Sidonpaj rimashan
1 Tiro imano cananpäpis Tayta Dios ribilashanta Isaías cayno willacuran:*
Büquita manijaj Tarsis runacunaga llaquishami carcaycan.
Chipripitami willapa chayasha
«Tiro siudätami juchuchisha» nir.
«Lamar cantunman büqui chayanantami illgächisha» nir.
2 Tiro runacunawan Sidón nigusyanticunapis upällallami carcaycan.
Paycunaga büquicunawanmi nigusyuta aroj.
3 Achca nasyun runacunawanmi ranticanacoj.
Paycunaga fiyupami gänaj Egiptupita shuntashan micuyta ranticur.
4 Lamar cantuncho caycaj Sidón fiyupa pengacuy ari.
Tiro manana captinmi lamarga llaquicur nenga:
«Ollgu wamracunata mana uywashanömi caycä.
Warmi wamracunatapis mana uywashanömi caycä.
Nanayta mana musyaj, mana gueshyacushanönami caycä.»
5 Tiro imano ruracashantapis musyaycur
Egipto runacunaga fiyupami llaquiconga.
6 Lamar cantuncho tiyaj runacuna, Tarsisman aywacuy-llapa;
fiyupa wagay-llapa.
7 Mas unay marcami casha Tiro siudäga.
Chaychöga runacuna gustashallanta rurar cushishami goyäcoj.
Chay runacunaga caruman tiyaj aywacoj.
8 Nircur chaychöga raytana churaj.
Chay siudäpa nigusyantincunaga rispitädu runacunallami caran.
Chaymi llapanpis rispitashpan tiyachej.
¿Pitaj nisha Tiro chayno castigacänanpäga?
9 Munayniyoj Tayta Diosmi chayno camacächisha
llapan alli-tucojcunata pengacachinanpaj,
cay pachacho caj munayniyojcunata manacajman churananpaj.
10 Tarsis runacuna cananga Nilo mayu chayar mashtacashanno juc-läman juc-läman mashtacäcuy.
Lamar cantuncho büquicuna jamanan manami cannachu.
11 Tayta Diosmi lamar jananpa maquinta jogarisha.
Intëru nasyuncunatami sicsicyachisha.
Canaán nasyunpa pacacuna siudänincunata illgächinanpämi nisha.
12 Sidontanami niran:
«Fistayquicunapis manami cannachu.
Charipacusha jipashnönami caycanqui.
Chipriman gueshpirpis manami chaychöpis jamayta tarinquipächu.»
13 ¡Masqui ricay Caldeacuna tiyashanta!
Chay nasyonga unay manami caranchu.
Asiria runacunami yanaparan chunyaj chaqui jircacho goyajcuna tiyananpaj.
Cananga Caldeacunami escaluncunata rurasha
Tirocho caj palasyucunata juchuchinanpaj.
Paycunaga pasaypa usharcur ragällantami cachaycusha.
14 Lamar cantunman büqui chayanan illgasha captinmi
büquita manijaj Tarsis runacunaga llaquisha carcaycan.
15 Chay wichan Tiro nasyuntaga ganchis chunca (70) watacamami gongaycärenga. Ray cawashanno ganchis chunca (70) wata päsariptin ichanga Tiro siudäpaj cantanga guellaypaj cacoj warmipaj birsushanno:
16 «Gongacasha caycaj guellaypaj cacoj warmi,
arpayquita matancacurcur siudäpa purimuy.
Alli tonädacunata tucay. Yaparir-yaparir birsuy.
Mä pillaga yarpärishunquichush.»
17 Ganchis chunca (70) watata usharcuptin ichanga Tiro siudäta Tayta Dios yarpärenga. Chaura chay siudächo tiyaj runacunaga yapaymi nigusyuta aruyta gallayconga. Yapaymi llapan nasyun runacunawan ranticanacushpan rejsinaconga. 18 Ichanga manami quiquincunapänachu shuntanga, ni churanga. Chaypa ruquenga gänashancuna canga Tayta Diospänami. Tayta Diosta sirbejcunatami goycärengapaj alli micusha, alli röpasha goyänanpaj.
* 23:1 Eze. 26.1–28.19; Joel 3.4–8; Amós 1.9–10; Zac. 9.1–4; Mat. 11.21–22; Luc. 10.13–14