38
Job manacajlla cashanta Tayta Dios tantiyachishan
1 Chaura Tayta Diosga shucucuy wayrapita Jobta nimuran:
2 «¿Pitaj gamga canqui yarpashäcunata manacajman churanayquipaj,
mana tantiyashayquicunata rimanayquipäga?*
3 Canan mä rasunpa runano camaricuy.
Cananmi willamanqui llapan tapushäcunata:*
4 ¿Maychötaj caycarayqui cay pachata camashä öra?
¡Mä nimay, rasunpa yachaj cashpayquega!
5 Gam ¿musyanquichu ima tamäñu cay pacha cananpaj pï nishantapis?
¿Musyanquichu pï curdilta chutashantapis?
6 Munduga ¿ima janancunachötaj tacyaraycan?
¿Pitaj churaran juc rumita chayta tuncaränanpaj
7 pacha yur'gaycaptin shanariypa shanarir goyllarcuna cantaycaptin,
syëlucho sirbimajcuna fiyupa cushicurcaycaptin?
8 «Allpa chaupinpita lamar yacu pashtamuptin
¿pitaj churasha puncucunata chay uchcuta chapananpaj?
9 Nogami camacächishcä pucutay cay pachapa röpanno cananpaj,
yanamaraycaj pucutaytapis churapashcä inchananpaj.
10 Nogami señalapashcä lamar maycamalla chayananpäpis.
Yacu llojshimunan puncuntapis lläbiwan lläbircushcä.
11 Nircur nishcä: ‹Caycamallami chayamunqui.
Caypita mastaga mananami wichanquipänachu.
Wayra apamushuptiqui bötiypa-bötishayquipis cayllachömi quëdanqui.›*
12 «¿Imayllaga gam mandashcanquichu
pacha yur'gämur waränanpaj?
13 ¿Mandashcanquichu intëru allpa jananpa pacha achicyänanpaj,
chaynöpana fiyu runacunapis gueshpir pacacunanpaj?
14 Chauraga jircacuna imano cashanpis musyacämun.
Nircur culurnincunapis röpa-jinaraj ricacämun.
15 Chaura fiyucunaga mayman pacacuytapis mananami camäpacunnachu.
Mana allicunata ruraytapis manana puydinnachu.
16 «¿Gam yaycushcanquichu pacha rurin uchcuman?
Chayno ¿ricashcanquichu lamar yacu maypita pashtaycämushantapis?
17 ¿Tarishcanquichu wañojcuna chayashan pachata?
¿Ricashcanquichu wañuyman chayana manchacuypaj puncu maycho caycashantapis?
18 ¿Musyanquichu mundu ima tamäñu caycashantapis?
Rasunpa musyaj cashpayquega mä nimay ari.
19 «¿Mayninpitataj näni llojshiycan achicyajman chayanapaj?
¿Maychötaj chay achicyäga caycan?
20 ¿Gam musyanquichu chaycunata juc cuchuncama imanöpa chayachiytapis,
nircur cashganman yapay cutichimuytapis?
21 Gamga achca watayojna canquipis.
Chaycunataga llapantapis musyaycanquichari.
Chay örapäga maynachari yurisha caycarayqui.
22 «¿Gam chayashcanquichu rashtawan runtu churaräcunan cajman?
23 Chaytaga churaraycächë llaquicuy captin, pillyacuna captin,
guërracuna captin cachamunäpämi.*
24 ¿Imanöpataj achicyayga mashtacan?
¿Imanötaj intëru mundupa mashtacan urapita shamoj wayra?
25 ¿Pitaj juc pachallapa fiyupa tamyananpaj uchcuta quichapan?
¿Pitaj löcu tamyata tamyachimun rejsisha pachallaman,
26 pipis mana tiyashan jircacunallapa,
chunyajllapa,
27 fiyupa chaquisha caycaj jircacunata pargunanpaj,
chaypita guewa wiñamunanpäga?
28 Tamyapawan shullaypaga ¿pitaj taytan?
29 Gasapapawan yacu tintishapaga ¿pitaj maman?
30 ¿Pitaj yacuta tintichir ticrachin rumimannöraj?
¿Pitaj lamarpa janancunatapis tintichin?
31 «¿Gamchu shuntacasha caycächinqui ‹Pléyades› jutiyoj goyllarcunata,
‹Orión› jutiyoj goyllarcunatapis shuyni-cama?*
32 ¿Gamchu pacha waray yagamoj warajta llojshichimunqui?
¿Gamchu pusharanqui ‹Osa Mayor› y ‹Osa Menor› goyllarcunata?
33 ¿Gam musyanquichu janaj pachapa imano laynin cashantapis?
¿Gamchu ninqui chay laycuna nishanno cay pachachöpis rurananpaj?
34 ¿Pucutaycunata mandanquimanchu
gamman tamyachimunanpaj?
35 Räyu mayninmanpis chayananpaj niptiqui ¿gamta wiyashunquichu
‹Caychömi caycä gam nimashayquita ruranäpaj› nir?
36 ¿Pitaj äbicunata yachayta gosha timpu imano cashantapis musyananpaj?
¿Pitaj yachayta gosha pacha waränanpäna gällu tantiyananpaj?
37 ¿Pitaj sumaj yachaj caycan ayca pucutay cashantapis musyananpaj?
¿Pitaj syëlucho caycaj ishtanquicunata cacharaycamunman tamyamunanpaj,
38 chaynöpana ñuchu allpa mituman ticracurir
curpacunaman ruracänanpaj?
39 «¿Gamchu aychata ashinqui maman liyuncunapaj?
¿Liyuncuna yargaycaj
40 pacacunancho jitarpaycajta,
shatacunacho llupurpaycajta sacsachinquichuraj?
41 ¿Pitaj micuyta tarichin cuervo äbicunapa
wawancuna micuyta ashir purishan öra,
fiyupa yargaypita gaparpashpan mañacamashan öra?
* 38:2 Job 42.3 * 38:3 Job 40.7; 42.4 * 38:11 Sal. 104.6–9; Prov. 8.29; Jer. 5.22 * 38:23 Éxo. 9.13–35; Jos. 10.11; Isa. 30.30 * 38:31 Job 9.9; Amós 5.8