34
Tayta Diosta Elihú chapashan
1 Elihú sïguir niycaran:
2 «Noga nishäta wiyamay musyaj yachajcuna.
3 Rinrinchi wiyaptenga pï imata parlaycashantapis rejsinchïmi.
Gallunchïpis ima micuy cashantapis mayanmi.*
4 Chayno, noganchïpis tantiyacushun.
Nircur nishun maygan alli cashantapis.
5 Jobga nin: ‹Nogaga juchaynaj runami cä.
Chaypis Diosga manami alliga arriglamanchu.
6 Llullacuycämanmi «juchayojmi cä» nishpäga.
Guerëcunaga manami allchacanchu, juchaynaj caycaptëpis› nir.*
7 «¡Jobnöga manami pipis canchu!
Payga yacuta upojnöllami Tayta Diosta manacajman churarin.
8 Payga munan mana allita rurajcunawan goturayllata,
mana alli runacunawan iwal puriyllata.
9 Payga nin ‹Dios munashanno allita rurashpanchïpis
runaga manami imatapis chasquinchïchu› nir.
10 «Ichanga musyaj yachaj runacuna sumaj wiyamay.
¡Yarpayllapis ama yarpäshunchu
munayniyoj Tayta Diospäga ‹mana allitami ruran› u ‹llutantami ruran› nerga!
11 Payga cada runatami cutichin imanöpis rurashanpita.
Cada runami imata rurashanpitapis chasquin.*
12 Rasunpami munayniyoj Tayta Diosga
imatapis mana allita mana ruranchu, ni llutantapis mana ruranchu.
13 Diosga intëru munduta mandananpaj mandaj cayta
manami pipitapis chasquishachu.
14 Tayta Dios munar jämayninta, espiritunta runapita shuntacurcuptenga
15 llapan runami wañunman.
Nircur cashgan allpamannami ticranman.*
16 «Job, imatapis tantiyaj cashpayquega sumaj wiyamay.
Nishäcunata sumaj wiyay.
17 Alli cajta chiquishpanga Dios manami mandanmanchu.
¿Imanirtaj gamga juchaynaj Diospaj parlanqui juchayojpänöpis?
18 Raycuna, rispitädu runacuna fiyu captenga
quiquincunamanmi Diosga ayñita cutichin.
19 Payga manami mandajcunapa faburninchu.
Pobricunata cachaycorga manami rïcucunata yanapanchu.
Paymi llapan runacunatapis rurasha.
20 Runacunaga illajpitami wañucäcun.
Chacaychönami mancharishpan sicsicyan; nircorga illaraycanna.
Munayniyojcunaga manami runacunapa callpanwanchu illgan.
21 Diosga ricaycanmi runacuna imallata rurashantapis.
Musyaycanmi imano cawashallantapis.
22 Mana allita rurajcunataga
yanauyaycaj chacajpis manami pacanchu.
23 Diosga runata manami willanchu
arriglananpaj pay cajman aywananpaj.
24 Manami musyacachänanräpischu munayniyojcunata jitarinanpaj,
chayman juctana ruquin churananpäpis.
25 Tayta Diosga pï rurashantapis musyaycanmi.
Pacha chacarcuptin chayar illgarachinmi.
26 Fiyu runacunatanömi llapan ricaycaptin castigan.
27 Castigan mana wiyacuyta munajcunata,
imano rurananpaj nishantapis mana cumlejcunata.
28 Chay fiyu runacuna ñacachiptinmi pobricunaga Tayta Diosta mañacuran.
Chaura Tayta Diosnami wiyaran.
29 Dios mana rimacuptenga
¿piraj payta jitapanman?
Dios ticracurcuptin runaga ¿imataraj ruranman?
Paymi ricaycan marcacunatawan runacunatapis,
30 fiyu runacuna llullapaypa marcata mana mandananpaj.
31 «¿Gamga Diosta willashcanquichu:
‹Juchatami rurashcä.
Cananpitaga manami juchata rurashänachu› nir?
32 ¿Nishcanquichu: ‹Mana musyaynëpa jucha rurashäcunata musyachimay.
Mana allita rurasha carga yapayga manami rurashänachu› nir?
33 Diosta manacajman churasha caycaptiquipis
¿gam munashayquinöchuraj Tayta Diosga cutichishunqui?
Chaytaga gammi acranayqui, manami nogachu.
Mä gam nimay ari musyashayquita.
34 «Musyaj yachaj runacunapis,
yachaj runacunapis wiyamaj cäga nenga:
35 ‹Jobga parlaycan manapis tantiyaycarmi.
Pay rimashanga caycan manacajcunallami,› nir.
36 Payga rimaycan mana alli runacunanöllami.
¡Chaymi Jobpäga sumaj mayacachäshun!
37 Jobga manami juchallatachu ruraycan. Jananmanpis mana wiyacojmi.
Noganchi wiyaycashapis Diostaga manacajman churaycan.
Jananmanpis Diospa contran parlan.»
* 34:3 Job 12.11 * 34:6 Job 27.1–5 * 34:11 Sal. 62.11–12; Prov. 24.12; Jer. 17.10; Eze. 18.30; 33.20; Mat. 16.27; Rom. 2.6 * 34:15 Sal. 104.29