34
Israelpa lindancuna maypa cananpäpis willapashan
1 Moisesta Tayta Dios niran: 2 «Israelcunata willapanqui: Gamcuna chayaycanquinami Canaán partiman. Chay partimi gamcunapa nasyunniqui canga. Lindancuna caynömi canga:
3 «Sur caj-lädumanga tincuranga chunyaj jirca Zinwan Edom nasyunwan. Inti yagamunan caj-läpita gallaycurnami lindaga canga Cachi Lamarpa ura cantunpita. 4 Chaypita sur caj-läpa linda aywaranga Acrabimman wichänacama. Zin partipa päsar chayaranga Cades-barnea nishancama. Chaypitana Hasar-adarpa päsar Asmón particama chayaranga. 5 Asmonpa päsar chayanga Egiptupa lindan mayu-mallwa aywajcama. Chaypitana linda chayaranga jatun lamar Mediterraneocama.
6 «Inti yaganan caj-läpaga lindan canga jatun lamar Mediterráneo cantullanpa.
7 «Norte caj-läpaga linda canga jatun lamar Mediterraneopita Hor puntacama. 8 Hor puntapitanami linda chayanga Hamat partiman yaycunacama. Chaypitana chayaranga Zedad particama. 9 Zedad partipita norte caj lindaga chayaranga Zifrón particama. Nircurnami chay linda ushanga Hazar-enán particho.
10 «Inti yagamunan caj-läpanami linda canga Hazar-enanpita gallaycur Sefam particama. 11 Sefampa päsar Ribla particama, Aín partiman inti yagamunan cajcama linda chayaranga. Chaypitanami linda päsaranga Cineret gocha cuchunpa. 12 Nircur chay lindaga aywaranga Jordán mayullanpa Cachi Lamarman chayanancama.
«Chaynömi lindancuna canga Israel-masiquicuna tiyananpaj caycaj nasyunpaga.»
Chacrata raquipänacushan
13 Israel-masincunata Moisesga willaparan: «Cay partitami gamcunaga surtipa raquipänacunqui. Tayta Diosninchïmi nisha isgun caj trïbuwan mas pullan trïbu cay nasyunta raquipänacunayquipaj. Chay trïbucunallanami raquipänaconga.* 14-15 Chacran caycannami Rubén trïbu runacunapa, Gad trïbu runacunapa, pullan Manasés trïbu runacunapapis. Paycunaga chacrata maynami chasquisha famillyancunapäwan aypajta. Chasquishan chacracunaga caycan Jordán mayuman inti yagamunan caj-lächo Jericöpa chimpancho.»*
16 Moisesta Tayta Dios niran: 17 «Chacrataga raquipanga cüra Eleazarwan Nunpa wamran Josuëmi. 18 Paycunata yanapänanpäga cada trïbupa mandajnincunata churanqui. 19 Aypöshejcunaga caycunami canga:
Judá trïbupita canga Jefonepa wamran mandaj Caleb.
20 Simeón trïbupita canga Amiudpa wamran mandaj Semuel.
21 Benjamín trïbupita canga Quislonpa wamran mandaj Elidad.
22 Dan trïbupita canga Joglipa wamran mandaj Buqui.
23 Josëpa wamran Manasés trïbupita canga Efodpa wamran mandaj Haniel.
24 Efraín trïbupita canga Siftanpa wamran mandaj Kemuel.
25 Zabulón trïbupita canga Parnacpa wamran mandaj Elizafán.
26 Isacar trïbupita canga Azanpa wamran mandaj Paltiel.
27 Aser trïbupita canga Selomipa wamran mandaj Ahiud.
28 Neftalí trïbupita canga Amiudpa wamran mandaj Pedael.»
29 Chay mandajcunatami Tayta Diosga churaran Canaán partita Israelcunata raquipänanpaj.
* 34:13 Núm. 26.52–56 * 34:14-15 Jos. 14.1–5