9
Noëwan Dios conträtuta rurashan
1 Noëta wamrancunatawan bindisyunta goshpan Dios cayno niran: «Gamcuna miray aypallaman cay pachaman juntananyaj.* 2 Mundu intërucho caj animalcunapis gamcunatami manchacushunquipaj. Llapan casta animalcuna gamcunapa munayniquichömi canga päriypa purejpis, allpa janancho purejpis, chayno lamarcho cajpis. 3 Nogaga gamcunatami micunayquipaj goycö llapan animalcunata, micuycunata, berdüra lantacunata. 4 Ama micunquichu yawarniyoj caycaj aychataga. Yawarninchöga cawaymi caycan.* 5 Chaymi runapa yawarninta mashtaj cajtaga jusgashaj. Runata wañuchej animalpis wañuchicangami. Chaynömi runa-masinta wañuchej cajpis wañuchicanga.
6 «Quiquin-nirajtami Diosga runata rurasha.*
Chaymi pipis juc runata wañuchiptin quiquintapis jucga wañuchengapaj*.»
7 Gamcunapis aypallaman miray.
Munduman juntanayquiyaj miray.
8 Yapaypis Noëta wamrancunatawan Dios niran: 9 «Sumaj wiyamay. Gamcunawan, gamcunapita mirajcunawanpis juc conträtutami rurashun. 10 Büquipita llapan casta llojshej animalcunawanpis conträtutami rurashun. Conträtuta rurashanchëga canga llapan casta äbicunapaj, uywana caj animalcunapaj, chucaru caj animalcunapaj, mundu intërucho caj animalcunapäpis. 11 Chayno canan conträtuta rurashanchïpitaga mananami yapayga tamyawan illgächishäpänachu allpata, runata ni animaltapis. 12 Runawan animalcunawan imaycamapis conträtu rurashäpitami cay señalta churä. 13 Pucutaymanmi turmanyata churashcä. Cay pachacho tiyajcunawan noga conträtu rurashä musyacänanpaj chay turmanyami señal caycan. 14 Allpa jananpa pucutay shamuptin chaychömi turmanya yurengapaj. 15 Chay turmanya yuriptenga noga yarpäshäpaj gamcunawan llapan animalcunawan conträtu rurashäta. Yarpärishäpaj yapayga manana löcu tamyawan illgächinäpaj noga nishäta. 16 Pucutaycho turmanya yuriptin, noga ricärir yarpärishäpaj llapan runacunawan animalcunawanpis cay pachacho caycajcunawan imaycamapis conträtuta rurar parlashäta. 17 Llapan cawajcunawan noga conträtu rurashäpitami cay turmanya señal caycangapaj.» Chaynömi Diosga Noëwan parlaran.
Noëpa y wamrancunapa willapan
18 Noëpa wamrancuna büquipita llojshej caycunami caran: Sem, Cam y Jafet. Camga Canaanpa papäninmi caran. 19 Chaycunami Noëpa quimsan wamrancuna caran. Paycunapita miraj wamrancunawannami cay pachacho yapay aypallamanna miraran.
20 Noëga chacra aroj runami caran. Paymi rimëruga übasta lantaran. 21 Chaypita juc junajcho Noëga bïnuta rurarcur upur machacäcuran. Nircur toldun rurincho röpaynaj galalla jitaraycaran. 22 Canaanpa papänin Camga papänin Noé galalla caycajta ricaycur aywaran ishcay caj wauguincunata willaj. 23 Chaura Semwan Jafetga jinan öra juc jacucunata aparan. Papänin galalla caycajta ricananpita aywaran guepallapa juc-läpa ricacushalla. Nircur papänin galalla jitaraycajta chaparcuran.
24 Machashanpita paucarcur Noé musyaran shullca wamran imano portacushantapis. 25 Chaymi Campa wamran Canaán y paypita mirajcuna maldisyunasha cananpaj niran:
«¡Canaanga maldisyunädu cachun!
Payga wauguincunapa uywayninmi canga.»
26 Mastapis niran:
«¡Semtaga noga rispitashä Tayta Dios bindisyunta gochun!
Canaanpita mirajcunaga Sempita mirajcunapa uywayninna cachun.
27 Jafet-taga Dios yanapächun achcaman mirananpaj.
Paypita mirajcunaga Sempita mirajcunawan iwal tiyachun.
Canaanpita mirajcunaga Jafetpita mirajcunapapis uywaynin cachun.»
28 Chay löcu tamya cashanpita Noëga cawaran quimsa pachac pichga chuncan (350) wataraj. 29 Chaura Noëga wañuran isgun pachac pichga chuncan (950) watayoj caycar-raj.
* 9:1 Gén. 1.28 * 9:4 Lev. 7.26–27; 17.10–14; 19.26; Deut. 12.16, 23; 15.23 * 9:6 Gén. 1.26 * 9:6 Éxo. 20.13