39
Rätullami cawanchi
David isquirbishan alabansa. Jedutún cantashan.
1 Nogaga yarparä fiyu runacunapa ñaupancho cashä öra
allilla goyaytami,
upällalla cacuytami,
mana quijacuytami.
2 Mana imatapis rimacuypami upa-tucur cacurä.
Allita ni mana allitapis manami parlacurächu.
Chaypis pasaypami pashtapacuyta munaycarä.
3 Shongöpis rupariycämuran.
Yawarnëpis timpuricuriran.
Chaymi rimarir nirä:
4 «Tayta Dios, musyachimay imano ushacänäpaj cashantapis,
imaycama cawanäpaj cashantapis.
Musyachimay pöcu diyalla cawaj cashätapis.
5 Nogataga cawaycächimanqui wallca diyallami.
Nogapa cawaynëga gampaj manami aycäpischu.
Pï-maypis cawan jämayta cachaynöllami.
Selah
6 «Llapan runacunapis cawan llantuyno päsacojllami.
Yangallami imatapis shuntacusha gotucusha.
Manami musyanchu riquësancunawan pï quëdananpaj cashantapis.*
7 Tayta Dios chayno caycaptenga ¿imatanataj shuyaräshaj?
Gamllamanna yäracamushaj.
8 Llapan juchäpita jorgaycamay ari.
Ama camacaycachiychu rumi shongucuna asipämänantaga.
9 Gam llapantapis camacächiptiquimi
imatapis mana rimacurächu.
10 Amana castigamaynachu ari.
Castigamashpayquimi wañuycächimanquina.
11 Jucha rurashancunapita castigar-rämi runataga tantiyachinqui.
Cuyaynin cajtaga puyunömi ushaparinqui.
Runacunaga llapanpis cawan jämayta cachaynöllami.
Selah
12 «Tayta Dios, wiyaycamay ari mañacaycämushäta.
Wagaycaptëga ama ricapäcamaychu.
Gampäga noga cä jäpa runanöllami.
Unay caj awilöcunanöpis manapis aycällatami wañucushaj.*
13 Amana ricapämaynachu.
Ichic cacharcamay ari cay pachacho cawashäcamallapis cushisha goyapärinäpaj.»*
* 39:6 Job 7.16; 8.9; 14.1–2; Sal. 90.9–10; 102.11; 109.23; Ecl. 6.2 * 39:12 Lev. 25.23; Sal. 119.19; 1Ped. 2.11 * 39:13 Job 7.19; 10.20–21; 14.6