2
Israelcuna Tayta Diosta cachaycärishan
1 Tayta Dios nimaran 2 Jerusalenman aywanäpaj, chaycho tiyajcunata noga willapänäpaj. Caynömi Tayta Dios nin:
«Nogaga yarpaycämi ñaupa wichan
Nogallata wiyacamar cawashayquita.*
Chayraj majachacasha jipashnömi cuyamarayqui.
Micuy mana wayunan chunyaj chaqui jircapapis gatirämarayquimi.*
3 Gamcunaga noga acracushämi carayqui.
Rimir punta shuntar raquishan micuynömi nogapaj raquisha carayqui.
Chaymi ñacachishojcunataga noga castigaj cä.
Castigarmi fiyupa ñacachej cä.
Noga Tayta Diosmi chayno në.»
4 Jacobpita miraj Israel famillyacuna wiyaycäriy Tayta Dios imano nishantapis. 5 Tayta Diosga gamcunapaj caynömi nin:
«¿Ima mana allitataj rurashcä
gamcunapa unay awiluyquicuna cachaycamänanpäga?
Mana bälej dioscunata adurajmi aywacuran.
Chaymi quiquincunapis mana bälejna ricacuran.
6 Egiptupita jorgamusha caycaptë,
chunyaj jircapa pushamusha caycaptë,
fiyu chaqui jircapa, yacuynaj jircapa pushamusha caycaptë,
pï-maypis mana tiyashan jircapa, pipis mana purinan jircapa pushamusha caycaptëpis
paycunaga manami yarpachacuranchu noga munashäno cawananpaj.*
7 Nogami gamcunata pushamurä ima-aycapis wayunan partiman,
cay particho wayushan frütacunata micunayquipaj,
chaycho ima-ayca alli wayojcunatapis micunayquipaj.
Ichanga gamcuna chayaycamur alli chacräta ganrachishcanqui.
Gamcunaga ticrachishcanqui cay nasyun quiquëpa caycaptin fiyupa melanäcunäpaj.
8 Cüracunapis noga munashänöga manami rurashachu.
Layta yachachejcunapis manami rejsimashachu.
Mandajcunapis nogapa conträ ricacuran.
Profëtacunapis Baalpaj willacusha.
Chayno rurarmi imapäpis mana bälej ïdulucunallaman yäracusha.
9 Chaypitami cananga gamcunawanpis willcayquicunawanpis demandanacushaj.
Noga Tayta Diosmi chayno në.
10 «¿Caycho cashanno mayllachöga cashachuraj?
Mä ayway inti yagamunan caj-lächo caycaj lamar chaupin tishgucunacho tiyaycajcunata sumaj ricamunayquipaj.
Cedarman pitapis cachacuy imano cashantapis musyananpaj.
11 ¿Maygan nasyunllaga diosnincunata rucachishachuraj juc dioscunata adurananpaj?*
‹Diosnë› nishancunaga manami rasunpa diospischu.
Acrashä runacunami ichanga mana sirbej ïdulucunata aduranan casha
Noga munayniyoj Diosnin caycaptëpis cachaycamasha.
12 Chayno cashanpitaga syëlupis mancharinmi.
Mana allicunata ricashanpitaga sicsicyanmi.
Noga Tayta Diosmi chayno në.
13 Acrashä runacunaga ishcay casta juchatami rurasha.
Mana chaquej yacu pashtajno caycaptëpis*
Nogaman yäracaycämashanpita cachaycamasha.
Y quiquincunami ïdulucunata adurasha sagra pösuncunata rurajno.
Chay pösuncunaga yacuta manami juntachinchu.
14 «¿Israel runacunaga uyway runacunachu?
Paycunaga ¿uyway ñacaj cananpächu yurisha?
Chauraga ¿imanirtaj ima-aycantapis suwapaycan?
15 ¿Imanirtaj paycunamanga contrancuna sinchipa gaparpar liyunnöraj yaycun?
Paycunapa nasyunnintaga cachaycärisha ragällatami.
Llapan siudänincunatapis rupaycachishami.
Chaychöga manami pipis tiyannachu.
16 Menfis runacunawan Tafnes runacunapis pengaymanmi churashurayqui.
17 Chaynöga rurasha-cashunqui
Noga Tayta Diosniqui caycaptë,
caminunpapis pushaj caycaptë cachaycäramashayquipitami.
18 Cananga ¿ima allitataj jorgunqui Egiptuman yäracur,
Nilo mayu yacuta upushpayqui?*
¿Ima allitataj jorgunqui Asiriaman yäracur,
Éufrates mayu yacuta upushpayqui?
19 Quiquiquicunapa juchayquipitami castïgu chayashunqui.
Mana wiyacamashayquipitami mana allimanpis chayanqui.
Imata rurashayquitapis sumaj yarpachacushpayqui mä tincuchiy.
Chaymi tantiyacunquipaj Tayta Diosniquita cachaycuyga fiyu mana alli cashanta.
Nogataga manami rispitamashcanquinachu.
Noga Tayta Diosmi chayno në.
20 «Unaypita-pachami gamcunaga nogapa conträ ricacurayqui.
Manami wiyacamashcanquichu.
Gamcunaga ‹Manami sirbishayquinachu› nimarayqui.
Chayno nishpayquimi llapan puytush lömacunacho,
rämasapa yöracunapa chaquincunachöpis
guellaypaj cacoj warmino juchata rurashcanqui.
21 Gamcunata nogaga shuyni tiyachirä
mas alli casta caj übasta lantajno,
mas alli casta caj übas murutanömi.*
Ichanga ¿imanöpataj fiyupa mana alliman ticrashcanqui?
22 Lijyawan may-jina mayllacuptiqui, maychica jabunwan mayllacur bäñacuptiquipis
juchayquega jinallami caycan.
Noga Tayta Diosmi chayno në.
23 «¿Imanöpataj ninquiman: ‹Manami ganracushcächu.
Manami aywashcächu Baalcunata adurajpis› nir?
Chauraga guechwa pampacho imata rurashayquitapis mä yarpäriy.
Rurashayquicunataga reconösiy ari.
Manta camëllo wichaypa uraypapis cörricachajnömi cashcanqui.
24 China bürru ashicur orgu bürrupa asyayninta mayacachar
chunyajpa cörricachajnömi cashcanqui.
Chay china bürru ashicushantaga manami pipis chawächinchu.
Orgupis ashishpanga manami alläpa uticangachu.
China bürruta ashiycashanta rätumi tarenga.*
25 Israelcuna, gamcunaga ama juc dioscunata adurayta ashiynachu.
Gala-chaquilla cörrerga chaquiquita tacacunquimanmi.
Alläpa cörricacharga yacunanquipämi.
Chayno niptëpis gamcunaga nirayqui: ‹Imanäshätaj ari.
Nogaga jäpa dioscunatami amatar cuyä.
Paycunawanmi aywacö› nir.
26 «Suwa taripacar pengacushannömi Israelcunapis raynincunapis
mandajnincunapis cüracunapis profëtacunapis pengacongapaj.
27 Israelcunaga juc yöratami ‹taytä canqui› nircaycan.
Jatun rumitana ‹mamä canqui› nircaycan.
Nogatami ichanga manana ni ricäramaytapis munannachu.
Juc-lällapana ticraräcunpis.
Chayno carpis ima ñacaymanpis chayashpanga
‹¡Tayta salbaycamay ari!› niman.
28 Judá, ¿maychötaj caycan rurashayqui diosniquicunaga?
Chaycuna mä shamuchun
ñacaycho caycashayqui öra salbashunayquipaj.
¿Gamcunapaga diosniquicunapis manachu siudäniquicunano aypalla?*
29 ¿Imanirtaj nogapa conträ parlarcaycanqui?
Gamcunaga llapayquipis conträmi jatarishcanqui.
Noga Tayta Diosmi chayno në.
30 Wamrayquicunatapis yangami castigashcä.
Castigaptëpis manami wanacushachu.
Profëta shamojcunatapis quiquiquicunami fiyu liyuncunanöpis wañuchishcanqui.*
31 «Canan wichan caycaj runacunapis
sumaj tantiyacuy Tayta Dios willacaycächishanta.
Israelcuna, gamcunapäga ¿chunyaj jircachu cashcä?
¿Chacajno llantuy ñitishachu cashcä?
¿Imanirtaj nogapaj nircaycanqui
‹Nogacunaga manami pipa munayninchöpis cächu.
Manami yapay gammanga yäracamushänachu› nir?
32 ¿Jipash cashan wichan camaränanpaj
ima-aycantapis churacushanta, jaticushanta warmi gongaycunmanchuraj?
Acrashä runacunami ichanga ñaupatana gongaycamasha.
33 «Juccunata cuyanayquipaj ashiytaga sumajmi yachanqui.
Chaymi guellaypaj cacoj warmicunapis gampita yachacusha.
34 Pobricunapawan alli runacunapa
yawarnin pillchishushallayquimi röpayquichöpis caycan.
Imatapis mana allita mana ruraycaptinmi chay runacunataga wañuchishcanqui.
35 Chayno ruraycarpis nircaycanqui: ‹Juchaynajmi cä.
Nogacunapäga Dios manami rabyashanachu caycan› nir.
‹Juchaynajmi cä› nishayquipitami
Nogaga llapan rurashayquita ashimuyta gallaycushaj.
36 ¿Imanirtaj apurä purinqui yanapäshoj nasyuncunata rucachinayquipaj?
Asiria runacuna illajpita llullapäshushayquinömi Egipto runacunapis rurashunquipaj.
37 Egiptupitapis cutimunquipaj fiyupa pengacushpayqui cärayqui chapashami.
Yanapäshoj nasyun runacunaga manami shongöpänöchu.
Paycunawan alli ricanacur manami imatapis jorgunquipächu.»
* 2:2 Ose. 2.15–16 * 2:2 Éxo. 13.17–18; Núm. 14.33–34; 32.13 * 2:6 Deut. 8.2–16 * 2:11 Sal. 106.20; Rom. 1.23 * 2:13 Juan 4.10–14; 7.37–38 * 2:18 Isa. 30.1–3 * 2:21 Isa. 5.1–7; Luc. 13.6–9 * 2:24 Ose. 2.5; 4.12–14 * 2:28 Deut. 32.37–38 * 2:30 1Rey. 19.10; Mat. 23.37