3
1 Chauraga Israel runa cay y señalacusha runa cay ¿allichu u manachu? 2 Au, allimi. Tayta Diosninchëga conträtuta rurar Israelcunatami palabranta rimëru musyachiran.*
3 Chaura ¿waquin Israelcuna Tayta Diosta mana wiyacuptenga Tayta Diospis aunishancunata mananachuraj cumlenga? 4 Manami. Tayta Diosga llapan aunishancunatami cumlin runacuna llulla cashapis. Chaymi Tayta Diospa palabranchöpis cayno niycan:
«Gamga rasun cajtami rimanqui.
Jusgashuptiquipis allichömi llojshinquipaj.»*
5 Capas gamcuna yarpanqui «noganchi juchasapa cashapis Tayta Diosga allimi ricamanchi» nir. Castigashuptiquina capas yarpanqui «Diosga fiyupa mana allitami ruraycan castigamashpanchi» nir. (Chayga runa yarpashallanmi.) 6 Ichanga manami chaynöchu. Mana castigarga ¿imanöraj mana allita ruraj runacunata juchanpita Tayta Dios jusganman? 7 Noga capas juchata ruräman. ¿Chayno cawaptë runacuna tantiyacunchu Tayta Dios alli cashanta? Manami. 8 Chayno captenga ¿mana allicunatachu rurashun Tayta Dios alli cashanta musyachimänapaj? Llutan ruraypis alli cashanta yarpar pasaypami pantarcaycan. Waquin runacunaga «Pablumi chayno yachachin» nir washä rimaycan. Wawallau chayno rimaj runacuna. Chay runacunataga mana cuyapaypami Tayta Dios castiganga.
Llapan runapis juchayoj cashan
9 Chayno captenga ¿Israelcuna mas allichu caycan waquinpitaga? Manami. Yachachishänöpis Israel runapis mana Israel runapis juchayojllami caycanchi. 10 Chaymi Tayta Diosninchïpa palabranchöpis cayno niycan:
«Pipis allitaga manami rurannachu.
11 Pipis manami tantiyacunchu.
Pipis manami Tayta Diosninchi munashanno cawayta ashinchu.
12 Llapanpis llutanllatanami rurarcaycan.
¡Pipis mananami cannachu allita ruräga!
¡Allita ruräga ni jucnayllapis manami cannachu!*
13 Shiminpis sepultüranömi quicharaycan.
Imaypis llullacuycanllami.*
Parlashancunapis caycan culebrapa benënunno.*
14 Paycunaga engañacojmi, ashllicojmi.*
15 Mana allita rurananpäga apurädumi cörrin.
Wañuchicuyllatami yarparcaycan.
16 Paycuna purishanpaga mana allita rurashallanmi quëdan.
17 Manami musyanchu imano alli goyay cashantapis.*
18 Manami imaypis yarpanchu Tayta Diosta manchacuytaga.»*
19 Tayta Diosninchïpa palabrancho chayno niptinmi musyanchi Israelcunapis juchayoj cashanta. Chaymi llapan runacunata Tayta Diosninchi jusgaptin imano chapacuytapis mana puydengapächu. 20 Ama yarpaychu Moisés isquirbishan layta wiyacuptillayqui Tayta Diosninchi salbashunayquipaj cashanta. Laycunaga manami salbasyunta tarinanchïpächu, chaypa ruquenga juchayoj cashanchïta tantiyacunallanchïpämi.*
Jesucristuman yäracuptinchi Tayta Dios salbamashanchi
21 Cananga manami laycunata cumliptinchïrächu Tayta Diosninchi salbamanchi. Chaytami Moisés isquirbishan laychöpis, profëtacuna isquirbishanchöpis musyachimanchi. 22 Pï captinpis Jesucristuman yäracuptenga* Tayta Diosninchi perdunar salbanmi. 23 Llapan runami juchayojlla caycan. Chaynöpami salbacoj Tayta Diosninchïpa ñaupanpitapis carucho caycanchi. 24 Ichanga Tayta Diosninchi cuyapäcoj carmi ruquinchi Jesucristo wañushanpita perdunar salbamanchi. Manami imatapis rurashanchi-raycuchu salbamanchi. 25 Tayta Diosninchïmi camacächisha Jesucristo cruscho wañur yawarninta mashtayninpa perdunasha cananchïpaj. Jesucristuman yäracuptillanchïmi juchanchïcunata perdunamanchi. Chaynöpami Tayta Diosninchi alli ricamanchi. Manami nogallanchïtachu perdunamanchi, chaypa ruquenga unay runacunatapis Tayta Diosman yäracuptin perdunaranmi. 26 Chayno rurarmi canan wichanpis musyachimashcanchi pay cuyapäcoj cashanta. Chaymi Jesucristuman yäracoj cajtaga allina ricamanchi.
27 Cananga ¿imapitataj alabacushun? Manami imapita alabacunanchïpis camacanchu. ¿Imanir? ¿Layta cumlishanchïpitachu? Manami, Jesucristuman riguir yäracushanchïpitami. 28 Chaymi cananga në: Manami Moisés isquirbishan laycunata cumlishanchïpitachu Tayta Diosninchi salbamanchi, chaypa ruquenga payman yäracushanchïpitami.
29 ¿Tayta Diosga Israel runacunapa Diosnillanchu? ¿Manachu intëru nasyuncho caj llapan runacunapapis Diosnin? Au, payga mana Israel runacunapapis Diosninmi. 30 Tayta Diosga jucnayllami. Payga Israel runata mana Israel runatapis Jesucristuman yäracojcunataga perdunar salbangami.* 31 Chaura Jesucristuman yäracur salbasha caycarga ¿Moisés isquirbishan laycunata manacajmanchuraj churaycanchi? Manami. Chaypa ruquenga Jesucristuman yäracur yachachishancunata wiyacurmi chay laycunata cumliycanchi.
* 3:2 Sal. 147.19–20 * 3:4 Sal. 51.4 * 3:12 Sal. 14.1–3; 53.1–3 * 3:13 Sal. 5.9 * 3:13 Sal. 140.3 * 3:14 Sal. 10.7 * 3:17 Isa. 59.7–8 * 3:18 Sal. 36.1 * 3:20 Sal. 143.2; Gál. 2.16 * 3:22 Gál. 2.16 * 3:30 Deut. 6.4; Gál. 3.20