22
Binsiycur David cantashan
(Sal. 18)
1 Davidtaga Tayta Dios salbaran Saúl wañuchinanpaj caycaptin, waquin chiquinacushancunapis wañuchinanpaj caycaptin. 2 Chaymi Davidga cantar niran:
«Tayta Dios, gammi gagano chapämajnë canqui.
Gammi pacamaj, salbamaj canqui.
3 Tayta Diosnëmi washäcoj gaga,
chapacuna escüdö, munayniyoj salbamaj,
altunnin pacacunä,
altunnin gueshpinä, salbamajnë.
¡Pillyacho salbamashcanqui!
4 Tayta Dios, alabasha canayquimi camacan.
Mañacamuptë, chiquimajcunapita salbamanquimi.
5 «Wañuyga yacu-jinami ñiticarcamaran.
Juchu-jina janächöna captin fiyupa mancharirä.
6 Wañuyga wascanömi pitucarcamaran.
Wañunäpämi togllacunata churapämaran.
7 Fiyupa llaquicur Tayta Diosta mañacurä.
Mañacurä yanapämänanpaj.
Payga Templunpita wiyamaran.
¡Gaparayparaj mañacushäta wiyamaran!*
8 «Chauraga intërucho fiyupa timlur caran.
Syëluta tucnarajcunapis sicsicyaran.
Tayta Dios rabyacurcuptinmi llapanpis cuyuriran.*
9 Senganpita goshtay llojshiycaran,
shiminpitana ushacoj nina.
Shiminpaga ajtuycämuran ratataycaj shanshata.
10 Syëluta garirir urämuran.
¡Chaquin rurinpana caycaran fiyupa yana pucutay!
11 Querubín anjilta muntacurcur buylaran.
Wayrachömi aywacuran.*
12 Paypa toldonga yanauyaycaj pucutaymi.
Paypa chucllanga yana chicnu chacaymi.
13 Fiyupa achicyaycaj illguymi ñaupanpita llojshiran.
Ratataycaj shanshami tamyamuran.
14 «Janajcho caycaj Tayta Diosga
syëlupita-pachami parlamuran räyuno busninwan.
15 Lëchancunatami jitamuran. Illguynincunatami achicyächiran.
Chiquimajcunatapis machiypa-machir gueshpichiran.
16 Tayta Dios ollgöpaptin,
sinchipa pücariptin,
lamar rurin alayri ricacäcuran.
Munduta tucnarajcunapis alayri ricacaran.*
17 «Tayta Diosga janajpita-pachami ayparcamusha.
Maquinwan jorgamasha may-may lamarpita.
18 Fiyupa munayniyoj chiquimajcunawan pillyacho captëpis salbamasha.
Paycunaga caran nogapita mas callpayojmi.
19 Ñacaycho caycaptëmi paycunaga magamaran.
Chaypis Tayta Diosga yanapämaran.
20 Paymi alliman jorgamaran.
Cuyamashpanmi salbamaran.
21 Allillata rurashäpitami
Tayta Diosga salbamasha.
22 Nogaga Tayta Dios munashannöllami goyaycä.
Juchata mana ruraypami imaypis gatirashcä.
23 Mandamintuncunataga llapantami musyaycä.
Laynincunataga imaypis cumlishcämi.
24 Payga musyanmi munashanno cawashäta.
Manami imatapis llutancunata rurashcächu.
25 Allillata rurashäpitami
Tayta Diosga premyuta gomasha.
26 «Tayta Dios, cuyapäcoj cajtaga yanapanquimi.
Alli cajcunatapis yanapanquimi.
27 Juchaynajcunatapis yanapanquimi.
Fiyu cajcunatami ichanga castiganqui.
28 Umildicunataga salbanquimi.
Alli-tucojcunatami ichanga manacajman churanqui.
29 Tayta Dios, gammi achicyaj pachata ricaycächimanqui.
Chacaj pachacho ricacunätapis gammi cawaycächimanqui.
30 Gam yanapämaptiquimi chiquimajcunata magaj yaycushaj.
Siudänincunata curalaraycaj jananpapis yaycurishaj.
31 «Tayta Dios nishanga llapanpis allimi.
Tayta Diosga aunishanta llapantapis cumlinmi.
Diosga yäracojcunata washanmi.*
32 Tayta Diospita mas jucga manami canchu.
Paynöga manami pipis washämashwanchu.*
33 Tayta Diosmi fiyupa munayniyoj pacacunäga.
Ima rurashäcunatapis alli llojshichin.
34 Paymi chaquëtapis apurä japachin lluychupatanöraj.*
Paymi altu jircacunachöpis mana manchacuypa cachiman.
35 Paymi pillyapäpis yachachiman.
Paymi callpata goman runsipita lëcha illapacunata chutanäpäpis.
36 Gammi chapämanqui, salbamanqui.
Cuyapäcoj cayniquiwanmi alliman churamashcanqui.
37 Gammi alli purichimashcanqui.
Chaymi mana lluchcacashcächu.
38 «Chiquimajcunatapis gaticachashcä, illgächishcä.
Llapanta ushaycur-rämi cutimushcäpis.
39 Ushajpämi ushashcä.
Binsiptë ñaupämanmi tuniran.
Nircur manami jatarishanachu.
40 Gammi guërracho pillyanäpaj callpata gomashcanqui.
Gammi conträcunata binsinäpaj munaynëman churamushcanqui.
41 Binsinäpaj yanapämaptiquimi cuncapita lluchcashcä.
Chaynöpami chiquimajcunata llapanta ushacächishcä.
42 ‹Yanapämay› niptinpis manami pipis yanapashachu.
Tayta Diosta mañacuptinpis manami yanapashachu.
43 Ñuchu allpatanömi rurarirä.
Cällicunacho mitu caycajtanömi lluchcar-ushashcäpis.
44 Runacuna conträ jatariptinpis salbamashcanqui.
Nasyuncunapa mandajnin canäpämi churamashcanqui.
Cananga jäpa runacunami sirbimanpis.
45 Chay runacunaga nishäta llapantami wiyacun.
Jäpa runacunami rispitaman.
46 Juc-lä nasyun runacunaga manchacamanmi.
Pacacunanpitapis sicsicyaycarmi llojshimun.
47 «¡Alabasha cachun Tayta Dios!
¡Alabasha cachun chapämajnëga!
¡Fiyupa rispitasha cachun salbamaj Tayta Diosnëga!
48 Mana allita ruramashanpita Tayta Diosmi ayñita cutichisha.
Llapan runacunatapis munaynilläman churasha.
49 Chiquimajcuna fiyupa rabyasha caycaptinpis,
mana wiyacojcuna nogapa conträ jatariptinpis Paymi salbaman.
¡Tayta Dios gammi salbamanqui fiyu runacunapita!
50 Chaymi llapan nasyuncunapa läduncho alabashayqui.
Cantaypapis alabashayquimi Tayta Dios.*
51 Sumaj allicho cananpämi yanapanqui acrashayqui raytaga.
Imaypis allimi ricanqui Davidta, paypita mirar aywajcunata.»
* 22:7 Sal. 120.1; Jon. 2.2 * 22:8 Jue. 5.4–5; Job 36.30; Sal. 29.3–9; 77.16–19; 144.5–8; Hab. 3.3–13 * 22:11 Sal. 68.33; 104.3 * 22:16 Éxo. 15.8; 19.19 * 22:31 Prov. 30.5 * 22:32 Isa. 44.8 * 22:34 Hab. 3.19 * 22:50 Rom. 15.9